Title: ข้อบัญญัติองค์การบริหารส่วนตำบลสะแกโพรง เรื่อง หลักเกณฑ์การลดหย่อนภาษีบำรุงท้องที่ พ.ศ. 2560

ข้อบัญญัติองค์การบริหารส่วนตำบลสะแกโพรง
เรื่อง หลักเกณฑ์การลดหย่อนภาษีบำรุงท้องที่
พ.ศ. ๒๕๖๐

โดยที่เป็นการสมควรตราข้อบัญญัติองค์การบริหารส่วนตำบลสะแกโพรง
ว่าด้วยการกำหนดหลักเกณฑ์การลดหย่อนภาษีบำรุงท้องที่ในเขตองค์การบริหารส่วนตำบลสะแกโพรง

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ.
๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓ องค์การบริหารส่วนตำบลสะแกโพรงโดยความเห็นชอบของสภาองค์การบริหารส่วนตำบลสะแกโพรงและนายอำเภอเมืองบุรีรัมย์
จึงตราข้อบัญญัติไว้ ดังต่อไปนี้

ข้อ
๑  ข้อบัญญัตินี้เรียกว่า ข้อบัญญัติองค์การบริหารส่วนตำบลสะแกโพรง
เรื่อง หลักเกณฑ์การลดหย่อนภาษีบำรุงท้องที่ พ.ศ. ๒๕๖๐

ข้อ
๒[๑]  ข้อบัญญัตินี้ให้ใช้บังคับในเขตองค์การบริหารส่วนตำบลสะแกโพรงตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  บรรดาข้อบัญญัติ ระเบียบ ประกาศหรือคำสั่งอื่นใดในส่วนที่ได้ตราไว้แล้วในข้อบัญญัตินี้
หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔  ในข้อบัญญัตินี้
ที่ดิน
หมายความว่า พื้นที่ดิน และให้หมายความรวมถึงพื้นที่ที่เป็นภูเขา หรือที่มีน้ำด้วย
เจ้าของที่ดิน
หมายความว่า บุคคลหรือคณะบุคคลไม่ว่าจะเป็นบุคคลธรรมดา หรือนิติบุคคล ซึ่งมีกรรมสิทธิ์ในที่ดินหรือครอบครองอยู่ในที่ดินที่ไม่เป็นกรรมสิทธิ์ของเอกชน
บุคคลธรรมดา
หมายความว่า บุคคลตามความแห่งประมวลกฎหมายแพ่งและพาณิชย์ และให้หมายความรวมถึงคณะบุคคลที่มิใช่นิติบุคคล
ที่อยู่อาศัย
หมายความว่า บ้านเรือน ตึก กระท่อม หรือสิ่งปลูกสร้างอย่างอื่นที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์
หมายความว่า พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์ ในการประกอบอาชีพหรือยังชีพของเจ้าของที่ดิน
ไม่ว่าจะเป็นสัตว์ปีก แมลง สัตว์บก หรือสัตว์น้ำ หรือสัตว์ครึ่งบกครึ่งน้ำใด ๆ ก็ตาม
โดยการเลี้ยงสัตว์ในที่ดินดังกล่าว อาจเป็นสถานที่ให้อาหารหรือแหล่งอาหารสัตว์ หรือแหล่งพักนอนของสัตว์
หรือหลายกรณีประกอบกันได้
ที่ประกอบกสิกรรม
หมายความว่า พื้นที่ใช้ประโยชน์ในการเพาะปลูกพืชผลที่เป็น ประโยชน์ในการประกอบอาชีพ
หรือยังชีพ โดยอาจเป็นพืชล้มลุก พืชยืนต้น หรือพืชน้ำใด ๆ ก็ตาม ของเจ้าของที่ดิน

ข้อ
๕  บุคคลธรรมดาซึ่งเป็นเจ้าของที่ดินแปลงเดียว
หรือหลายแปลงที่อยู่ในเขตตำบลสะแกโพรง และใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตนหรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ได้ไม่เกินสามไร่

ข้อ ๖  ให้นายกองค์การบริหารส่วนตำบลสะแกโพรงเป็นผู้รักษาการตามข้อบัญญัตินี้ และให้มีอำนาจออกระเบียบ
ประกาศ หรือคำสั่ง เพื่อปฏิบัติการให้เป็นไปตามข้อบัญญัตินี้

ประกาศ ณ วันที่
๖ ธันวาคม พ.ศ. ๒๕๖๐
ตุ๋ย  ปุลันรัมย์
นายกองค์การบริหารส่วนตำบลสะแกโพรง

ปุณิกา/จัดทำ
๒๕
กุมภาพันธ์ ๒๕๖๒

[๑] ราชกิจจานุเบกษา เล่ม ๑๓๕/ตอนพิเศษ
๑๑๒ ง/หน้า ๓๖๓/๑๘ พฤษภาคม ๒๕๖๑